Huis in die mark? Vervang ou matte, verf mure | Netwerk24
Volvloermatte in die hele huis is nie meer so gewild soos voorheen nie. Foto: Pixabay
Om klein veranderinge aan te bring aan verouderde aspekte van jou huis – soos ou matte en helder muurkleure – kan baie help om potensiële kopers te lok en jou huis vinniger te verkoop te kry.
Luidens 'n verklaring deur die agentskap Lew Geffen Sotheby's In­ter­na­tion­al Realty is dit iets wat huiseienaars in ag moet neem as hulle wil verkoop.
In die verlede was goed soos avokadogroen kombuise, badkamers met matte en mure wat met spons geverf is, stylelemente wat by huiskopers aanklank gevind het.
Huisdekor het intussen verander en kan maklik die tyd wat jou eiendom in die mark is, beïnvloed.
Volgens Sandy Geffen, die uitvoerende direkteur van Sotheby's International Realty, kan jy deesdae amper enige tipe huis wat jou verbeelding kan optower, in die mark aantref.
"Daar is 'n nou verband tussen hoe uniek 'n eiendom is en die grootte van die poel potensiële kopers – 'n poel wat aansienlik krimp hoe hoër die eiendom op die skaal van 'interessante eiendomme' is," verduidelik sy.
"Bygesê, ongewone eienskappe kan ook 'n groot aantrekkingskrag hê."
Huise wat min instandhouding verg en gerief bied, raak vir kopers belangrik. Mense wil tuine hê wat min instandhouding vereis. Hulle verkies deesdae ook boorgate bo swembaddens, lui die verklaring.
"Eenvoudige goed soos 'n nuwe laag verf en om die handvatsels van krane en kaste te vervang, kan 'n aansienlike verskil aan die finale verkoopprys maak, sowel as aan hoe lank dit duur om die eiendom te verkoop," sê Geffen.
Sy stel voor dat huiseienaars die belegging teen die potensiële opbrengs opweeg. As die verandering wat jy oorweeg die verkoopsprys met 'n paar duisend rand kan opstoot, is dit die moeite werd.